PRAHA (SME - JÁN MIKULA) - Novým predsedom predstavenstva a novým prezidentom AC Sparta Praha, a. s., sa stal predseda Dozornej rady VSŽ Košice, bývalý minister slovenskej vlády Ing. Alexander Rezeš. To je výsledok rokovania valného zhromaždenia (VZ), ktoré sa skončilo včera na pravé poludnie.
M. Valašík sa stal prvým viceprezidentom a ďalšími viceprezidentom je Ing. Peter Friedmann pre medzinárodné vzťahy. Slovák, pôsobiaci v Kanade, západnej Európe i Česku v medzinárodnom obchode. Pre veci vonkajšie je viceprezidentom Ing. Július Rezeš, prezident 1. FC Košice a syn Alexandra Rezeša, pre športové Jaroslav Pollák, pre finančné Ing. Ján Seňo. Generálnym riaditeľom je Gejza Šesták, manažérom Ivan Horný. Po abdikácii predsedu DR Petra Valenta, ktorého neskôr zvolili za podpredsedu, je na čele DR Jaroslav Grúber, predseda generálnej rady odborov vo VSŽ Košice. Viac ako 80 percent členov predstavenstva DR je zo Slovenska. A. Rezeša predstavil M. Valašík ako človeka, ktorý je nadnárodne známy. Sám A. Rezeš na otázku, či sa bude zdržiavať viac v Prahe, odpovedal: "Máme lietadlo, ktorým sa za 40 minút prepravím z Košíc do Prahy. V Prahe chceme zriadiť vo vyhliadnutej budove na Václavskom námestí rezidenciu a office VSŽ a Sparty." A. Rezeš začal, ako sám hovoril pred siedmou veľmocou, nie z toho, čo mal prečítať zo zasadnutia VZ, ale "manažérsky, rezešovsky." Tu je podstatná časť jeho myšlienok: "Naše impérium vstúpilo kapitálovo do Sparty. Každý takýto subjekt sa chce postupne definovať po politickej, hospodárskej a športovej stránke. Politické ambície sme nemali, nemáme a nebudeme mať. Český trh považujeme za náš domáci, strategický. Zo Sparty plánujeme vybudovať veľkoklub európskeho formátu. Spartu nemienime Prahe ani Čechom zobrať, nepôjde do Košíc, ani si ju neodnesieme do hrobu. Skončila sa etapa konsolidácie a vlastník vyšiel z ulity. Preto som prijal funkciu prezidenta Sparty. My sme priekopníkmi myšlienky, aby sa Sparta stala adekvátny súperom špičkových európskych klubov. Chceme zvýšiť diplomaciu vo vzťahu k futbalovému zväzu a budeme mať svoje tykadlá aj v UEFA, aby sa nestalo, že nás slabý rozhodca prefacká na Letnej, ako sa to stalo v zápase Pohára UEFA s Fiorentinou. Vyrovnáme dlhy voči Viktorii Plzeň za Nedvěda tak, že Viktoria sama vydá vyhlásenie o spokojnosti. Vo veľkom futbale musia byť veľkí hráči, funkcionári i peniaze. Impériu VSŽ chceme dať svoje ,ja`. Vypracujeme plán prípravy a zabezpečenia ľudí v klube od žiakov po dôchodcov. Na príprave projektu pracuje aj Dr. Jozef Vengloš, čo je samo záruka kvality. Ak som povedal, že 1. FC bude 5 rokov na Slovensku majstrom, so Spartou máme ešte vyššie ambície. Kým nebudeme držať nad hlavou pohár Ligy majstrov, dovtedy nebudeme spokojní. Už v tomto roku bude Sparta hrať v jednej z finálových skupín Ligy majstrov. Chceme mať 22 vyrovnaných hráčov v 1.FC i v Sparte. Ak povie Jožko Chovanec, že chce mať Lothara Matthäusa, bude ho tu mať." Jozef Chovanec: " Bol by som blázon tréner, keby som ho nechcel." A. Rezeš prirovnal skupinu ľudí okolo VSŽ k Mont Blancu, z ľudí, ktorým je daná vlastnosť sebaobetovania, disciplíny, poriadku a férovosti. "Ak to niekomu nepôjde, prefackáme ho a dáme šancu ďalej, alebo sa rozlúčime. Nebudeme preplácať hráčov. Nech si nikto nemyslí, že sme naivní chlapci. Postupne sa musí stať cťou hrať v Sparte a v 1. FC Košice. Pre nás je futbal vážna práca. V Čechách sme vicemajstrami Európy a to je záväzok." Na otázku SME, že ak má byť 1. FC Košice slovenským Realom Madrid, čím bude Sparta v Čechách, A. Rezeš povedal. " Budujeme model ako v AC Miláno v jeho najslávnejších časoch." Na margo toho, čo by urobil so synom, ktorý by ako prezident klubu v boji o titul viedol 1:0 a napokon prehral 1:2, odvetil: " Všetkých by som vidlami vyhodil von."